Shetlandsgjengen

For den norske filmen fra 1954, se Shetlandsgjengen (film)

Shetlandsgjengen var det populære navnet på en operasjonsgruppe med nordmenn som opererte mellom Shetland, Skottland og det tysk-okkuperte Norge under andre verdenskrig. Fra midten av 1942 var det offisielle navnet «Norwegian Naval Independent Unit» (NNIU). I oktober 1943 ble gruppen en del av den Kongelig Norsk Marine, og byttet navn til «Royal Norwegian Naval Special Unit» (RNNSU).

Special Operations Executive, Norwegian Section, opprettet høsten 1940 en base på Shetland for operasjoner mot Norge. Shetlandsgjengen seilte i hemmelige oppdrag, og fraktet soldater fra Kompani Linge, etterretningsfolk, flyktninger og militære forsyninger. I enkelte tilfeller la de miner og foretok aksjoner mot tyske skip. I begynnelsen av krigen stod avdelingen helt under britisk kommando, senere kom også nordmenn med i ledelsen.

Avdelingen benyttet i begynnelsen nesten utelukkende fiskefartøyer, og noen få ganger motortorpedobåter. Da det tyske vaktholdet langs norskekysten ble skjerpet i 1943, fikk Shetlandsgjengen overlatt tre mindre amerikanske ubåtjagere – KNM «Hitra», KNM «Hessa» og KNM «Vigra» – som den norske marinen hadde overtatt.

I alt gjorde Shetlandsgjengen over 200 turer. Ti skøyter med 44 mann gikk tapt. I tillegg en rekke passasjerer. 

Den mest kjente fra Shetlandsgjengen er Leif Larsen, Shetlands-Larsen. Leif Larsen Shetlands-Larsen hadde flest turer som skipper med 52 turer over Nordsjøen. Den lengstlevende var Jakob Strandheim som døde 15. oktober 2021, 101 år gammel. Strandheim ble i september 2021 hedret med et minnesmere på Rong i Øygarden hvor han selv var til stede ved avdukingen. Strandheim fortalte i 2018 at reisen over Nordsjøen var spontan og ble gjennomført etter en dansetilstelning der Strandheim, en bror og to søskenbarn begynte å diskutere muligheten. De brukte brønnbåten «Skjergard» som tilhørte familien og ved avreise hadde det på kaia samlet seg elleve personer som ble med. Strandheim ble opprinnelig ansatt på et handelsskip. Etter at Strandheim kom med i Shetlandsgjengen gjorde han 49 turer over Nordsjøen som mannskap. Fra 1943 da de fikk støtte av ubåtjagerne hadde de ingen falne.

Fartøyer

Følgende fartøy ble brukt av Shetlandsgjengen:

Tapte fartøyer
MK «Aksel» Senket i flyangrep nord for Shetland 6. desember 1942. 6 omkom.
MK «Arthur», oktober 1941–november 1943. Benyttet i Operasjon Title. Senket av eget mannskap i Trondheimsfjorden. To turer.
MK «Blia», november 1941. Forlist i storm i Nordsjøen. Benyttet i Operasjon Arquebus/Albatross. En tur.
Hvalbåt «Bodø». Gikk på mine 4. januar 1943 ved Aberdeen etter tokt til Tele ved Hidra.
MK «Bratholm I», november 1941–mars 1943. Benyttet i Operasjon Martin (Red). Seket av mannskapet etter oppdagelse under land.
MK «Feiøy» Forsvant i januar 1943 under et tokt ved Sunnhordaland. 8 mann borte.
MK «Nordsjøen» Forlist i storm, ingen omkomne.
MK «Sandøy I» 11.12.1942: Senket av tyske fly syd for Træna i Nordland.

Fartøy som klarte seg eller ukjent skjebne
MK «Heland», november 1941–1945. Seks turer. Museumsbåt. 
MK «Sigalos»
MK «Vita»
MK «Bergholm»
MK «Mars»
MK «Igland»
MK «Folla»
MK «Jakk»
MK «Erkna» Hentet av eier fra Buckie Shetland i 1945. 
MK «Feie»
MK «Olaf»
MK«Harald II» Se Olai Hillersøy. 5 turer. Tilbakelevert eier 1945.
MK «Andholmen» Rekvirert i Ofotfjorden 1940. Returnert eier i 1945.

Omkomne

Etter krigen
En av de britiske offiserene som satt i ledelsen for Shetlandsgjengen, David Howarth, ga i 1951 ut dokumentarboken The Shetland Bus der avdelingens operasjoner beskrives. Filmen Shetlandsgjengen 1954 bygger på boken Shetlands Larsen av Frithjof Sælen og The Shetland Bus av David Howarth. Mange av rollene i filmen blir spilt av de opprinnelige medlemmene i Shetlandsgjengen, inklusive Shetlands-Larsen, som gjorde 52 turer til Norge, og var på slutten kaptein på KNM «Vigra».

Et medlem av Shetlandsgjengen, Jakob Strandheim (1920–2021) fra Herdla i Hordaland, ble invitert til Buckingham Palace 24. oktober 2005 for å motta en hedersmedalje av dronning Elizabeth II for sin innsats. Til stede var også det norske kongeparet, kronprins Haakon og prins Philip.

Se også 
 Shetlands-Larsen
 Englandsfarten

Referanser

Eksterne lenker 
 The Shetland Bu

 
Norsk motstand under andre verdenskrig
Englandsfarten 1940–1945
Shetland
 
Special Operations Executive